SYMC พุ่งแรงเก็งอินเตอร์เน็ตหมู่บ้าน-รับคุยเรื่องพันธมิตรจริง
SYMC มองราคาหุ้นพุ่งแรงจากโครงการอินเตอร์เน็ตหมู่บ้านที่จะเปิดประมูลในวันนี้! รับอยู่ระหว่างเจรจาหาพันธมิตร หวังขยายธุรกิจโครงข่าย
10 ก.พ. 2560

SYMC มองราคาหุ้นพุ่งแรงจากโครงการอินเตอร์เน็ตหมู่บ้านที่จะเปิดประมูลในวันนี้!  รับอยู่ระหว่างเจรจาหาพันธมิตร หวังขยายธุรกิจโครงข่าย
บริษัท ซิมโฟนี่ คอมมูนิเคชั่น จำกัด (มหาชน) หรือ SYMC ระบุว่า ตามที่ตลาดหลักทรัพย์ได้มีการสอบถามถึงพัฒนาการใดๆ ที่อาจส่งผลต่อราคาหลักทรัพย์ของบริษัท เนื่องจากพบว่าสภาพการซื้อขายหลักทรัพย์เปลี่ยนแปลงไปอย่างมากจากวันก่อนหน้าเพื่อให้ผู้ถือหุ้นและหรือผู้ลงทุนได้มีข้อมูลในการประกอบการตัดสินใจลงทุนอย่างครบถ้วน
โดยบริษัทได้ทำการชี้แจงว่า ธุรกิจของบริษัทต้องมีการขยายตัวเพื่อให้ทันกับการแข่งขันในธุรกิจการให้บริการโครงข่ายโทรคมนาคมที่มีการแข่งขันสูง และเพื่อรองรับการเปลี่ยนแปลงของพฤติกรรมผู้บริโภคที่เปลี่ยนแปลงไปทำให้บริษัทต้องเตรียมแผนทางธุรกิจ และแผนการจัดหาแหล่งเงินทุนรองรับ ทั้งจากตลาดเงิน ตลาดทุน
รวมถึงการหาพันธมิตรทางธุรกิจ ซึ่งที่ผ่านมาบริษัทได้พิจารณาแนวทางต่างๆ เหล่านี้อยู่ตลอดรวมถึงมีการเจรจากับธนาคารและพันธมิตรทางธุรกิจที่สนใจอยู่ ซึ่งหากการพูดคุยเจรจาเหล่านี้มีความคืบหน้าที่ชัดเจนเป็นประการใดแล้วบริษัทจะแจ้งข้อมูลให้แก่ตลาดหลักทรัพย์ทราบโดยทันที
สำหรับปัจจัยอื่นที่บริษัทคิดว่าอาจเป็นสาเหตุของการเปลี่ยนแปลงราคาหลักทรัพย์ คือ เมื่อต้นสัปดาห์ที่ผ่านมา มีข่าวเกี่ยวกับการเปิดประมูลโครงการอินเทอร์เน็ตหมู่บ้านของรัฐบาลเพื่อสร้างโครงข่ายอินเตอร์เน็ตความเร็วสูงผ่านสื่อสัญญาณสายเคเบิลใยแก้วนำแสง (FTTx)มูลค่างานเบื้องต้นประมาณ 15,000 ล้านบาทซึ่งตามข่าวปรากฏชื่อของบริษัทเป็นหนึ่งในผู้สนใจเข้าร่วมดำเนินการโครงการอินเทอร์เน็ตหมู่บ้านของรัฐบาลดังกล่าว